**ZAPISNIK**

**o Javnom izlaganju o Strateškoj studiji o utjecaju na okoliš**

**Strategije poljoprivrede za razdoblje 2020. do 2030. i Nacrtu prijedloga Strategije poljoprivrede do 2030.**

Zagreb, 15. travnja 2021.

**Prisutni:**

Anita Sever-Koren, Andreja Martonja Hitrec, Anita Srdarev, Daša Berić, Nika Jiroušek Balen; predstavnici Ministarstva poljoprivrede

Mario Mesarić; predstavnik ovlaštenika Ires Ekologija d.o.o. za zaštitu prirode i okoliša i voditelj izrade strateške studije

Online javno izlaganje preko platforme Teams je započelo u 10:00 h i završilo u 10:50 h.

**Anita Sever-Koren** pozdravila je prisutne, ukratko predstavila dnevni red javnog izlaganja te pozvala sve zainteresirane da nakon prezentacije Strategije poljoprivrede za razdoblje 2020. - 2030. godine (u daljnjem tekstu: Strategija) i izlaganja izrađivača Strateške studije o utjecaju na okoliš Strategije poljoprivrede za razdoblje 2020. do 2030. (u daljnjem tekstu: Studija), postave pitanja i iznesu mišljenja. Predstavila je Nacrt prijedloga Strategije odnosno strateški okvir i kontekst izrade Strategije, koja je dio jednog šireg procesa i suradnje Ministarstva poljoprivrede sa Svjetskom bankom, znanstvenicima, istraživačima i poljoprivrednicima i rezultat opširnog analitičkog rada. Strategija započinje vizijom hrvatske poljoprivrede, a Anita Sever-Koren je prikazala potencijale i prednosti, ograničenja i rizike sektora poljoprivrede, zatim potrebe sektora iz kojeg proizlaze ciljevi Strategije, te aktivnosti i provedbene mehanizme kako bi se ostvarili navedeni ciljevi i ispunile potrebe. Napomenula je da je Strategija krovni dokument koji daje općeniti smjer, a detaljnije mjere će se propisati Strateškim planom. Preduvjet su dostatna financijska sredstva i samo financiranje koje je većinom osigurano iz proračuna EU. Zaključno je predstavila očekivane učinke Strategije i provedbene dokumente u narednom razdoblju te napomenula kako će e-Savjetovanje biti otvoreno do 23. travnja 2021.

**Mario Mesarić** je, kao predstavnik izrađivača, predstavio Studiju. Opisao je postupak strateške procjene, ciljeve i dodatnu vrijednost Studije. Početak procjene započinje utvrđivanjem postojećeg stanja relevantnih čimbenika koje je opisano u Studiji, prikazuju se postojeći okolišni problemi važni za Strategiju, zatim procjena utjecaja Strategije na okoliš i metodologija, mjere zaštite okoliša podijeljene na mjere poboljšanja stanja okoliša i mjere ublažavanja, te razumnu alternativu. Naglasio je da je Strategija krovni dokument te nije moguće u trenutnoj situaciji odrediti neke utjecaje. Zaključak Strategije je da se provođenjem propisanih mjera i poštovanjem mjera provedba Strategije može smatrati usuglašenom sa načelima zaštite okoliša. Mario Mesarić je zatim pojasnio dio Studije koji se odnosi na Glavnu ocjenu za ekološku mrežu, dakle područja ekološke mreže, metodologiju procjene i rezultate. Također je pozivao na dostavu komentara, do 23. travnja 2021.

**Anita Sever-Koren** je otvorila raspravu. Kako nije bilo pitanja sudionika, zatvorila je Javno izlaganje o Strategiji i Studiji.

**ZAPISNIK SASTAVILA**

**Anita Srdarev**